ΑΠΌΦΑΣΗ ΤΗΣ ΕΠΙΤΡΟΠΉΣ της 25ης Μαρτίου 2010 με την οποία επιτρέπεται στα κράτη μέλη να εκδώσουν ορισμένες παρεκκλίσεις σύμφωνα με την οδηγία 2008/68/ΕΚ του Ευρωπαϊκού Κοινοβουλίου και του Συμβουλίου σχετικά με τις εσωτερικές μεταφορές επικίνδυνων εμπορευμάτων [κοινοποιηθείσα υπό τον αριθμό Ε(2010) 1610] (2010/187/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, την οδηγία 2008/68/ΕΚ του Ευρωπαϊκού Κοινοβουλίου και του Συμβουλίου, της 24ης Σεπτεμβρίου 2008, σχετικά με τις εσωτερικές μεταφορές επικίνδυνων εμπορευμάτων (1), και ιδίως το άρθρο 6 παράγραφοι 2 και 4, Εκτιμώντας τα ακόλουθα: (1) Το παράρτημα I τμήμα I.3, το παράρτημα II τμήμα II.3 και το παράρτημα III τμήμα III.3 της οδηγίας 2008/68/ΕΚ περιέχουν καταλόγους των εθνικών παρεκκλίσεων, οι οποίες επιτρέπουν να λαμβάνονται υπόψη ιδιαίτερες εθνικές περιστάσεις. Οι εν λόγω κατάλογοι πρέπει να επικαιροποιούνται ώστε να συμπεριλαμβάνουν νέες εθνικές παρεκκλίσεις. (2) Για λόγους σαφήνειας, κρίνεται σκόπιμο να αντικαθίστανται εξ ολοκλήρου τα συγκεκριμένα τμήματα. (3) Ως εκ τούτου, η οδηγία 2008/68/ΕΚ πρέπει να τροποποιηθεί ανάλογα. (4) Η επιτροπή που έχει συσταθεί δυνάμει της οδηγίας 2008/68/ΕΚ είναι σύμφωνη με τα μέτρα που προβλέπει η παρούσα απόφαση, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Επιτρέπεται στα κράτη μέλη τα οποία αναφέρονται στο παράρτημα της παρούσας απόφασης να εφαρμόσουν τις παρεκκλίσεις που ορίζει η παρούσα απόφαση για τις μεταφορές επικίνδυνων εμπορευμάτων στο έδαφός τους. Οι παρεκκλίσεις αυτές εφαρμόζονται χωρίς διακρίσεις. Άρθρο 2 Το παράρτημα I τμήμα I.3, το παράρτημα II τμήμα II.3 και το παράρτημα III τμήμα III.3 της οδηγίας 2008/68/ΕΚ τροποποιούνται σύμφωνα με το παράρτημα της παρούσας απόφασης. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 25 Μαρτίου 2010.

[Source: multi_eurlex | Tokens: 1632]